Reper în domeniul sănătății la nivel național, Facultatea de Medicină din cadrul Universității de Medicină, Farmacie, Științe și Tehnologie (UMFST) "George Emil Palade" din Târgu Mureș asigură formarea și perfecționarea studenților, viitori medici, într-un mediu academic de elită, cu cadre didactice profesioniste și într-un campus universitar medical unic la nivel național. Anual, absolvenți de liceu din toată țara sunt atrași de oportunitățile de învățare și formare profesională pe care Universitatea le oferă:campus universitar modern, dotat la standarde europene, oportunități pentru dezvoltarea abilităților de comunicare, oportunități pentru cercetare, dezvoltare academică, program generos de burse.
Ofertă educațională atractivă
Facultatea de Medicină din Târgu Mureș are active programe de licență de 6 ani pentru Medicină în limba română și maghiară și Medicină Militară, 4 ani pentru Asistență Medicală Generală și 3 ani pentru Nutriție și BFK. Începând cu anul univeristar 2022-2023 funcționează și programul de licență Asistență Medicală Generală (AMG), limba română, în cadrul extensiei Bistrița a UMFST "George Emil Palade" din Târgu Mureș. Cifra de școlarizare este de 100 de locuri/an. În acest moment la Bistrița avem studenți în anul I și II la AMG.
Oferta educațională pentru anul universitar 2024-2025 cuprinde aceleași programe de studii de licență ca și în anii precedenți. În acest an vor fi alocate 45 de locuri bugetate pentru Medicina Militară din cadrul Institutului Medico-Militar, prin Secția de Pregătire Medico-Militară de la Târgu Mureș.
Detaliile referitoare la admiterea pentru anul universitar 2024-2025 se pot evidenția prin accesarea platformei UMFST Târgu Mureș dedicată admiterii: https://adminfo.umfst.ro/ și a site-ul Institutului Medico-Militar: https://institutul-medico-militar.mapn.ro/pages/admitere-2024/.
Proces educațional modern
La Facultatea de Medicină studenții au un program didactic și un orar săptămânal structurat în patru module, grupate în două semestre. Fiecare modul cuprinde șapte săptămâni program de învățământ, urmate de două săptămâni de sesiune. În fiecare modul sunt studiate discipline fundamentale sau de specialitate, alături de discipline complementare și de domeniu. Noțiunile teoretice sunt însușite și aplicate în cadrul activităților practice: laboratoare, lucrări practice, seminarii și stagii clinice. Fiecare student parcurge în fiecare an și o perioadă de practică de specialitate și un program de gărzi în spitalele clinice din Târgu Mureș și din Bistrița și alte spitale sau clinici private cu care Universitatea colaborează.
Totodată, cadrele didactice universitare se află într-un proces continuu de perfecționare a tehnicilor de predare, de evaluare a studenților și de comunicare. Universitatea pune la dispoziția acestora numeroase programe de Medical Teaching, Medical English și IT skills.
Multiple avantaje în a fi student la Medicină în Târgu Mureș
Să fii student la Medicină în Târgu Mureș înseamnă să ai multiple avantaje pentru formarea profesională de viitor medic, asistent medical, kinetoterapeut sau dietetician. Cel mai mare avantaj îl reprezintă campusul Universității, unde se regăsesc amfiteatre, laboratoare pentru preclinic și clinic, dotate la un nivel înalt de performanță, infrastructură de cercetare, infrastructură sportivă cu terenuri de sport, out-door și in-door, săli de sport, piscină și centru SPA și o distanță relativ mică față de spitale și clinici, pentru efectuarea stagiilor practice. Campusul universitar medical are în plan central clădirea principală a Universității, o clădire istorică, construită la începutul secolului al XX-lea și care a trecut în anul precedent printr-un amplu proiect de modernizare la nivel de infrastructură didactică, tehnică și științifică.
Alături de această clădire emblematică se află Biblioteca Universitară Centrală, care oferă un număr impresionat de reviste, cărți, jurnale în format tipărit, dar și acces în platforme de baze de date internaționale la un număr de sute de jurnale, Centrul de Simulare Medicală și Abilități Practice și Centrul Avansat de Cercetări Medicale și Farmaceutice (CCAMF), cu dotări comparabile la nivel european și internațional.
Studenții Universității au la dispoziție toate serviciile oferite de University Press: editură medicală, centrul multimedia, magazinul universității, librăria on-site și on-line, studio TV, complexul Hestia-Hypnos, cu spații de locuit în sistem hotelier și cantina-restaurant, unde se poate servi hrană caldă, în sistem meniul zilei sau a la carte. Grădina Botanică de plante medicinale și Parcul Dendrologic, aflate în administrarea Facultății de Farmacie, sunt parte integrantă a acestui spațiu unic al campusului universitar.
Din sesiunea aferentă modului al II-lea al acestui an universitar, stundeții Facultății de Medicină susțin examenele teoretice în format digital, la Centrul UNIX.
Programele de mobilități naționale TRANSMED și internaționale – ERASMUS+, SCORE / SCOPE, pentru studii de unul până la patru semestre sau pentru studii de practică medicală de vară sau practică pentru cercetare, programe de tip școli de vară, congrese studențești, manifestări științifice precum Marisiensis și TDK, program generos de burse – de merit, de studii, științifice, sociale, sportive și artistice sunt alte avantaje pentru care merită să devii student la Facultatea de Medicină din Târgu Mureș. La Târgu Mureș există un program de susținere pentru studenți numit VIFU – Voluntariat În Folosul Universității.
Acces la activități de cercetare
Studenții sunt încurajați încă din anii preclinici să se înscrie în cercuri științifice, la fiecare disciplină. În cadrul programului de cercetare JRA – Junior Researcher Academy studenții beneficiază de burse și granturi de cercetare, care vor deveni baza pentru continuarea activității de cercetare la nivel de masterat și doctorat la finalizarea studiilor universitare.
"Facultatea de Medicină reprezintă componenta principală a Universității noastre, atât prin prisma numărului de studenți și de cadre didactice, cât și din perspectiva realizărilor profesionale medicale, de cercetare și de dezvoltare academică. A fost înființată acum aproape opt decenii și a devenit simbolul vieții academice mureșene. La Târgu Mureș, studenții Facultății de Medicină au posibilitatea de a studia și de a se dezvolta într-un mediu academic de elită, cu cadre didactice profesioniste și într-un campus universitar medical unic la nivel național. Mediul academic mureșean este în prezent unul cosmopolit, alături de studenții și cadrele didactice din România sunt prezenți și numeroși studenți internaționali și cadre didactice de la universități din spațiul european sau extraeuropean", a declarat Prof. Univ. Dr. Ovidiu S. Cotoi, Decan, Facultatea de Medicină, UMFST "George Emil Palade".
(Advertorial)